Rosa Lund (EL), 2012-01-31:
Produktionsskolerne udfylder i dag en rigtig, rigtig vigtig opgave i vores uddannelsessystem.
Produktionsskolerne er nemlig i dag med til at løfte de elever, som har det svært i vores uddannelsessystem, de unge, der ligesom alle andre har svært ved at finde arbejde og blive en del af arbejdsmarkedet, og de unge, som ikke helt har fundet ud af, hvilken retning deres liv skal bevæge sig i.
På produktionsskolerne får eleverne en række kompetencer, og de bliver klædt på til deres videre liv.
De elever, der går på produktionsskolerne, opnår altså mange kompetencer.
Jeg tror, at de både opnår en masse faglige kompetencer, og jeg tror også, at de opnår rigtig, rigtig mange sociale kompetencer.
Jeg synes, at det er rigtig vigtigt, som der også er flere, der har sagt, at de her kompetencer bliver anerkendt.
Det vil de i langt højere grad blive, hvis eleverne får et kompetencebevis, når deres forløb er slut.
Det kan både give eleven selvtillid, og forhåbentlig kan det også give dem mod på at fortsætte videre i vores uddannelsessystem og tage en ungdomsuddannelse og på sigt også en videregående uddannelse.
Vi ser rigtig positivt på det her forslag, og vi forholder os særlig positive til, at de her kompetencebeviser skal laves i en dialog mellem eleven og uddannelsesinstitutionen.
Det var jo i virkeligheden noget, vi burde adoptere videre ud i resten af uddannelsessystemet, hvor man bare får et tal stukket i hånden i dag.
Der synes jeg at vi også godt kunne tage at kigge lidt på det her med, om alle elever ikke kunne få noget ud af at have en snak med en vejleder eller en lærer om deres kompetencer og om deres retning videre i livet.
Så ja, vi forholder os rigtig positivt til det her forslag.
Men vi har alligevel forslag til en række forbedringer, som vi mener kunne være på sin plads at indføre i det her forslag.
Jeg er faktisk helt enig med Venstres ordfører i, at det her kompetencebevis bør være obligatorisk for alle elever.
Det er meget vigtigt, at det her ikke er noget, eleven kan få, men at det er noget, elevenfår efter et produktionsskoleforløb.
Det skal ikke være op til eleven at gå op at bede om et sådant bevis, og det skal ikke være afhængigt af, om eleven føler sig i stand til at bede om det eller er selvsikker nok til at bede om det.
Mange elever på produktionsskoler er jo elever, som ellers har opnået nederlag i vores uddannelsessystem, og jeg tror derfor, at mange af dem måske vil have lidt svært ved at gå op at bede om en vurdering.
Også selv om deres tid på produktionsskolen har været positiv, og selv om deres lærer vil skrive, hvad det netop er eleverne kan, på beviset, og hvad de har opnået, tror jeg godt, at det kan være svært for elever, der har dårlige erfaringer med vores skolevæsen, at gå op at bede om et sådant bevis.
Derfor skal det altså være obligatorisk.
Nu har vi været inde på det, og SF's ordfører har også sagt, at vi skal tage høringssvarene meget alvorligt, og det gør vi også i Enhedslisten.
Så for mig at se, handler det ikke kun om, at vi skal sørge for, at kompetencebeviset er obligatorisk, vi er selvfølgelig også nødt til at kigge på, hvornår man kan få sådan et kompetencebevis.
Der må man jo sige, at de mennesker, som arbejder med produktionsskolerne ude i virkeligheden, altså Produktionsskoleforeningen, jo har foreslået, at man kan opnå beviset efter 1 måned.
Det synes jeg faktisk giver ret god mening, for – hvad skal man sige – man skal jo kende en elev ret godt for at kunne give personen videre vejledning, videre rådgivning og for at vurdere, hvilke kompetencer det er, den her elev har opnået.
Det er igen noget, jeg synes, at vi godt kunne adoptere videre ud i vores uddannelsessystem, nemlig at vores vejledere faktisk er nogle, der kender eleverne, og ikke bare er nogle, som sidder placeret på et eller andet UU-center langt væk fra elevernes hverdag.
Jeg håber, at ministeren vil komme ind på netop de her to ting i de afsluttende bemærkninger.
Vi kan diskutere det videre i udvalget.
Det lyder, som om der er rigtig god grobund for, at vi kan gøre det, og endda også, at Enhedslisten og Venstre kan blive enige om noget.
Det er jo også interessant.
Til sidst vil jeg bare sige, at jeg synes, det her forslag viser mig, at vi har brug for en generel gennemgang af produktionsskolelovgivningen, så vi kan komme væk fra en negativt rettet lovgivning.
Lige nu fokuserer lovgivningen på, hvad produktionsskolerne ikke må, og hvad de ikke kan, og hvad de ikke giver eleverne af kompetencer, så vi skal have rettet den lovgivning, så det bliver en positiv lovgivning, som anerkender alt det, som vores produktionsskoler kan og gør.
Så til sidst skal vi altså have ændret på, at produktionsskoleelever kun må gå på produktionsskolen i 1 år.
For mange elever vil det være en virkelig god investering i deres fremtid, hvis de gik på produktionsskolen i mere end 1 år.
Det kan vi ikke vurdere herindefra, men det kan de vurdere ude i praksis, og derfor bør lovgivningen være indrettet sådan, at den giver lokale parter mulighed for at give eleven det uddannelsestilbud, der lige præcis passer til den elev.
Hvis det indebærer, at produktionsskoleopholdet så skal vare i 1 år og 4 uger eller i 1 år og 6 måneder, så er det det, der skal til, og det synes jeg at vi skal indrette vores lovgivning efter, især i den situation, vi står i nu, hvor der er mangel på praktikpladser på erhvervsskolerne og der er høj ungdomsarbejdsløshed.
Der er jo altså ikke alle mulige job, vi kan sende de her unge mennesker ud i.